মন্টেপিলারের বিরুদ্ধেও নেই মেসি, অনিশ্চিত চ্যাম্পিয়ন্স লিগেও

প্যারিস: চ্যাম্পিয়ন্স লিগে ম্যাঞ্চেস্টার সিটির বিরুদ্ধে খেলতে পারবেন তো লিওনেল মেসি? চোটের জন্য লিগ ওয়ানে মন্টেপিলারের বিরুদ্ধে ছিটকে যাওয়ার পরই লিও মেসিকে নিয়ে নতুন জল্পনা শুরু| চ্যাম্পিয়ন্স লিগের আগে ক্রমশই বাড়ছে উদ্বেগ|

পত দ্যু ফ্র্ঁসেতে লিয়ঁর বিরুদ্ধে শেষবার পিএসজির জার্সিতে মাঠে নেমেছিলেন আর্জেন্তাইন কিংবদন্তী লিও মেসি| সেই ম্যাচেরই ৭৬ মিনিটের মাথায় তাঁকে মাঠ থেকে তুলে নিয়েছিলেন পোচেত্তিনো| যা নিয়ে বিতর্কও হয়েছিল বেশ কিছুদিন|

এরপরই অবশ্য লিওনেল মেসিকে তুলে নেওয়ার আসল খবর সামনে আসে| বাঁ হাঁটুতে চোট রয়েছে লিওনেল মেসির| লিয়ঁর বিরুদ্ধে খেলার সময়ই চোটটা পান তিনি| এরপরই তাঁকে আর মাঠে রাখার ঝুঁকি নিতে চাননি পোচেত্তিনো|

চোটের জন্য মেতজের বিরুদ্ধেই নামতে পারেননি তিনি| ম্যাচের আগের দিন মেসির পায়ে এমআরআই স্ক্যান করানো হয়| যার রিপোর্ট আসার পরই লিওনেল মেসিকে নিয়ে আর কোনও ঝুঁকি নিতে চাইছে না পিএসজি শিবির| মন্টেপিলারের বিরুদ্ধেও মেসিকে মাঠে নামানো সম্ভব হচ্ছে না পিএসজি কোচের|

আর সেইসঙ্গেই শুরু হয়ে গিয়েছে নতুন জল্পনাও| সামনের মঙ্গলবারই চ্যাম্পিয়ন্স লিগে গুয়ার্দিওলার ম্যাঞ্চস্টার সিটির বিরুদ্ধে নামবে পিএসজি| বাঁ হাঁটুতে চোট সারিয়ে মেসি কী সেই ম্যাচে খেলতে পারবেন| এখন থেকেই উদ্বেগ বাড়তে শুরু করেছে অসংখ্য পিএসজি ভক্তদের|

যদিও ক্লাব তরফে শোনাযাচ্ছে মেসি নাকি মাঠে হাল্কা দৌড় শুরু করেছেন| কিন্তু সমর্থকদের মন মানছে না| ভয়টা যে পোচেত্তিনোর মনেও নেই, সেটাও বলা যাচ্ছে না|

গুয়ার্দিওলার বিরুদ্ধে পূর্ণশক্তির দল নিয়েই মাঠে নামতে চাইবেন তিনি| তাই তো মেসিকে বিশ্রাম দেওয়ার সিদ্ধান্ত নিয়েছেন| লিও মেসিকে সুস্থ করে মাঠে ফেরানই এখন প্রধান লক্ষ্য প্যারি সাঁজার|