চ্যাম্পিয়ন্স লিগে আজ শক্তিশালী বায়ার্নের মুখোমুখি ডামাডোলে জর্জরিত ম্যান ইউ

মিউনিখ: তুমুল ডামাডোলের মধ্যে দিয়ে যাচ্ছে ম্যাঞ্চেস্টার ইউনাইটেড (Manchester United)। ইপিএলে (EPL) একের পর এক হার তো আছেই, প্রথম দলের খেলোয়াড়দের চোট, কেউ নারী নির্যাতনে অভিযুক্ত তো কেউ কোচের বিরুদ্ধে বিদ্রোহ ঘোষণা করেছেন। সব মিলিয়ে ঘেঁটে রয়েছে ইউরোপের অন্যতম ঐতিহ্যশালী ক্লাব। এই পরিস্থিতিতেই বুধবার রাতে আর এক ঐতিহ্যশালী ক্লাব বায়ার্ন মিউনিখের (Bayern Munich) মুখোমুখি হবে ম্যান ইউ।

উয়েফা চ্যাম্পিয়ন্স লিগের (UEFA Champions League) এ গ্রুপে রয়েছে বায়ার্ন, ম্যান ইউ, গালাতাসারে এবং এফসি কোপেনহেগেন। গ্রুপ মোটামুটি সহজ হলেও প্রথম ম্যাচেই জার্মান হেভিওয়েটদের বিরুদ্ধে তাদেরই ডেরায় খেলবে এরিক টেন হাগের (Eric Ten Hag) ছেলেরা। গত রবিবার ইপিএলে ব্রাইটনের বিরুদ্ধে ৩-১ হেরেছে ম্যান ইউ। শুধু হারা নয়, মাঝমাঠ এবং রক্ষণে প্রচুর ফাঁকফোকর দেখা যাচ্ছে। ডিফেন্সে রাফায়েল ভারানে, লিউক শ-এর চোট, মাঝমাঠে মেসন মাউন্ট (Mason Mount), সোফিয়ান আমরাবাতের চোট।

আরও পড়ুন: আইসিসির এক নম্বর বোলার সিরাজ, অদ্ভুতভাবে নেমে গেলেন কুলদীপ

ব্রাজিলে বান্ধবীকে শারীরিক নিগ্রহে অভিযুক্ত ফরোয়ার্ড অ্যান্টনি। তাঁকে অনির্দিষ্টকালের জন্য ছুটিতে পাঠানো হয়েছে। তদন্তের ফল বেরলে তবেই পরবর্তী পদক্ষেপ নেওয়া হবে। টেন হাগের মন্তব্যের বিরোধিতা করে প্রথম দল থেকে বাদ গিয়েছেন আর এক ফরোয়ার্ড জেডন স্যাঞ্চো (Jadon Sancho)। এমনকী প্রথম দলের সঙ্গে তাঁর অনুশীলন করাও নিষিদ্ধ করা হয়েছে। সবমিলিয়ে চূড়ান্ত ডামাডোল চলছে ঐতিহ্যশালী ক্লাবটিতে।

তাদের প্রতিপক্ষ বিশ্বের অন্যতম সেরা ক্লাব বায়ার্ন। এ মরশুমেই টটেনহ্যাম থেকে বায়ার্নে যোগ দিয়েছেন ইংল্যান্ডের সেরা তারকা হ্যারি কেন (Harry Kane)। দলবদলের মরশুম জুড়ে জল্পনা ছিল, ম্যান ইউতে যোগ দেবেন তিনি। কিন্তু তা আর হয়ে ওঠেনি। বরং মহাদেশীয় টুর্নামেন্টের প্রথম ম্যাচে তাঁকেই সামলাতে হবে ম্যান ইউ ডিফেন্ডারদের। কেনের সঙ্গে আক্রমণে ঝড় তোলার জন্য আছেন লিরয় সানে, সার্জ গ্যানাব্রি, থমাস মুলাররা। এ ম্যাচে অনেক এগিয়ে থেকে শুরু করবে মিউনিখের ক্লাব। ম্যান ইউ ড্র করতে পারলেও তাও হবে অঘটন।