বায়ার্নের কাছে হার ম্যান ইউয়ের, দুরন্ত জয়ে চ্যাম্পিয়ন্স লিগ অভিযান শুরু আর্সেনালের

কলকাতা: যতটা দুরবস্থা আশঙ্কা করা হয়েছিল ততটা হয়নি ম্যাঞ্চেস্টার ইউনাইটেডের (Manchester United)। বায়ার্ন মিউনিখের (Bayern Munich) কাছে তারা ৪-৩ ফলে হেরেছে। বলের দখল থেকে শুরু করে গোলে শট, পাসের সংখ্যা সবেতেই এগিয়ে ছিল জার্মান দৈত্যরা। গোলের সুযোগও তারাই বেশি তৈরি করেছে। কিন্তু শেষ পর্যন্ত জয়ের ব্যবধান এক গোল। সাত সাতটা গোলে ভরা ম্যাচ অত্যন্ত উপভোগ্য হয়েছে।

ম্যাচের প্রথম বড় সুযোগ তৈরি করেছিল ম্যান ইউ। ক্রিশ্চিয়ান এরিকসেনের (Cristian Eriksen) পাসে ফাকুন্দো পেলেস্ট্রি পা ছোঁয়ানোর আগেই ট্যাকল করেন আলফান্সো ডেভিস। সেই বল ফের এরিকসেনের পায়ে আসে। ছ’ গজ দূর তাঁর শট বাঁচিয়ে দেন বায়ার্ন গোলকিপার। প্রাথমিক ঝটকা কাটিয়ে ম্যাচে ফিরে আসে জার্মান ক্লাব এবং আধিপত্য বিস্তার করতে থাকে। ২৮ এবং ৩২ মিনিটে পরপর গোল করেন যথাক্রমে লিরয় সানে (Leroy Sane) এবং সার্জ গ্যানাব্রি। ম্যান ইউয়ের তখন দিশেহারা অবস্থা।

আরও পড়ুন: আইসিসির এক নম্বর বোলার সিরাজ, অদ্ভুতভাবে নেমে গেলেন কুলদীপ

দ্বিতীয়ার্ধের শুরুতে একটা গোল শোধ করেন র‍্যাসমাস হোয়লুন্ড (Rasmus Hojlund)। ম্যান ইউ জার্সিতে এটাই তাঁর প্রথম গোল। কিছুক্ষণের মধ্যেই ৩-১ করেন টটেনহ্যাম থেকে আসা ইংলিশ স্ট্রাইকার হ্যারি কেন (Harry Kane)। বক্সের মধ্যে এরিকসেনের হাতে বল লাগলে রেফারি পেনাল্টির নির্দেশ দেন। গোল করতে ভুল করেননি কেন। ৮৮ মিনিটে ৩-২ করেন ক্যাসেমিরো। মনে হচ্ছিল এটাই ম্যাচের ফলাফল হবে। কিন্তু নাটকের তখনও বাকি।

What a night #UCL pic.twitter.com/1c9HbUJRkL

— UEFA Champions League (@ChampionsLeague) September 20, 2023

৯০+২ মিনিটে বায়ার্নের হয়ে গোল করেন ম্যাথিস তেল। ওই গোল রেড ডেভিলদের ম্যাচে ফেরার স্বপ্নে পুরো জল ঢেলে দেয়। ৯০+৫ মিনিটে ব্রুনো ফার্নান্ডেজের (Bruno Fernandez) ফ্রি-কিক থেকে ব্যবধান কমান ক্যাসেমিরো। ম্যাচ ড্র করার আর সময় পায়নি এরিক টেন হাগের দল।

ম্যান ইউ হারলেও দুরন্ত জয় দিয়ে চ্যাম্পিয়ন্স লিগ অভিযান শুরু করল আর এক ইংলিশ ক্লাব আর্সেনাল (Arsenal)। বহু বছর পর এই টুর্নামেন্টে ফিরল তারা। প্রথম ম্যাচে পিএসভি এইন্দোভেনকে ৪-০ উড়িয়ে দিয়েছে মিকেল আর্তেতার (Mikel Arteta) দল। গোল করলেন বুকায়ো সাকা (Bukayo Saka) , লিয়ান্দ্রো ত্রোসার্ড, গ্যাব্রিয়েল জেসুস এবং মার্টিন ওডেগার্ড। আর্সেনালের আক্রমণাত্মক ফুটবলের সামনে অসহায় দেখাচ্ছিল ডাচ ক্লাবটিকে।